
לדרכו היה מהלך 
משה שריאל
שיח לשבת וישלח
בתחילת פרשת וישלח מתואר המפגש הדרמטי בין יעקב לעשו. המדרש
 מתרגם מפגש זה, בפי תנאים שונים, כהתמודדות מול התגלמות הרוע בכלל, בשלבים כאלה ואחרים של המציאות. להלן נבחן את הקריאות של המדרש בסוגיה זו.
וישלח יעקב מלאכים לפניו (לא, ד), רבי פינחס בשם רבי ראובן פתח (תהלים יז, יג): קומה ה' קדמה פניו הכריעהו פלטה נפשי מרשע חרבך, רבי פינחס אמר חמשה פעמים דוד מקים להקדוש ברוך הוא בספר תהלים (שם ג, ח): קומה ה' הושיעני אלהי, (שם ז, ז): קומה ה' באפך, (שם י, יב): קומה ה' אל נשא ידך אל תשכח, (שם ט, כ): קומה ה' אל יעז אנוש, (שם יז, יג): קומה ה' קדמה פניו. אמר לו הקדוש ברוך הוא דוד בני אפלו את מקימני כמה פעמים איני קם, ואימתי אני קם לכשתראה עניים נשדדים ואביונים נאנקים, הדא הוא דכתיב (שם יב, ו): משד עניים מאנקת אביונים 

המדרש מקשר יפה בין המלאכים שנשלחים לקדם את פני עשו לפסוק המתאר את נקמת ה' ברשעים – "קומה ה' קדמה פניו..."  מכאן, הוא ממשיך לפרט את כל תיאורי הקריאות של דוד לקימת ה' מול הרוע השולט בעולמו, מול אויביו. הבקשה מזכירה את קריאת המלחמה של משה – "ויהי בנסוע הארון ויאמר משה קומה ה' ויפוצו אויבך וינוסו משנאיך מפניך..." והיא מתארת את ה' כאיש מלחמה, כקם על אויבי עמו. הרוע המתואר כאן הוא הרוע החזיתי, הגלוי, שאתו יש להתמודד. אך ה' לא נענה לקריאות אלו של דוד ואומר לו שכשהוא יקום – זה יהיה על מנת להיאבק ברוע הסמוי, הנסתר, הרוע של השוחד ושל המשפט המעוות, זה שלא שומעים עליו בגלוי – "משד עניים מאנקת אביונים".
 קימתו של הקב"ה, איננה נעשית כדי ללחום בדרמטיות ובמלחמה רבת עצמה אלא כדי להתמודד עם העוולות הקטנות של היום יום – "עתה אקום". 
רבי שמעון בר יונה אמר (שם): עתה אקום, כל זמן שהיא מוכפשת באפר כביכול אלא לכשיגיע אותו היום שכתוב בו (ישעיה נב, ב): התנערי מעפר קומי שבי ירושלים, באותה שעה (זכריה ב, יז): הס כל בשר מפני ה', למה (שם): כי נעור ממעון קדשו. אמר רב אחא כהדא תרנגולתא דמנענה גרמה (נוסח אחר: דמנערה אגפה) מן קטמא. 

קימתו של ה' למאבק ברוע יקרה ביום בו תהיה 'אתערותא דלתתא'. ביום בו ירושלים תחליט שהיא מואסת בעפרה והיא מתנערת ממנו וקמה – בו ביום יתגלו פני ה' וגם הוא יתעורר ויתנער מן העפר המכסהו – "כי נעור ממקום קדשו". המדרש משחק פה יפה בלשונות התעוררות וניעור. ההתעוררות היא הבנה שאי אפשר להמשיך במצב הקיים והיא מלווה בפעולת ניעור נמרצת של האפר, של הקליפות, של הזוהמה. בקימה בבוקר יש מן ההתייצבות החזיתית ויש בה את קריעת קורי השינה. הדימוי לתרנגולת שפורשת כנפיה ומתנערת מן האפר בו היא שרויה מצביע על הנמרצות של הפעולה, על תנופת הגוף הנדרשת להתעוררות זו. ה' מתואר פה כאותו ענק שגמדים מעצבנים אותו. כדי לגרשם אין לו צורך להילחם בהם, אלא רק לקום והם ממילא יתעופפו ממנו לכל עבר. עצם פעולת הקימה, התנופה, ההתפרשות, היא עצמה הפעולה שמנקה את הרוע מן הסיפור, וכאמור, ההתעוררות שלמעלה תלויה בזו שלמטה. הרוע איננו ניצב לכשעצמו, אם כך, אלא בטל בעצם התעוררות הטוב. תנועת הערות מבטלת את החושך, השינה והדכדוך של הרע. 

קדמה פניו, קדמיה לרשיעא עד לא יקדמינך. הכריעהו, הכריחהו לכף חובה, שוברהו, היך מה דאת אמר (תהלים כ, ט): המה כרעו ונפלו וגו'. פלטה נפשי מרשע חרבך, פלטה נפשי מאותו רשע שהוא בא מכחה של אותה החרב, שנאמר (בראשית כז, מ): ועל חרבך תחיה, דבר אחר, פלטה נפשי מאותו הרשע שהוא חרבך, שבו אתה רודה את עולמך. רבי יהושע דסכנין בשם רבי לוי אמר פלטה נפשי מאותו הרשע שהוא עתיד לפל בחרבך, הדא הוא דכתיב (ישעיה לד, ה): כי רותה בשמים חרבי, אמר לו הקדוש ברוך הוא לדרכו היה מהלך, והיית משלח אצלו ואומר (בראשית לב, ה): כה אמר עבדך יעקב. 

מספר תמונות של רוע והתמודדות מולו עולות מתיאור זה. ישנו הרוע שצריך להתמודד מולו עוד לפני שהוא מגיע. 'הכריחהו לכף חובה' – אל תלמד זכות ואל תחשוב שאם תתעלם זה יעבור. תהיה קשוח ושבור אותו עוד לפני שהוא יעיז להרים  ראש. 

חרבו של עשו נדרשת בשלוש וריאציות בעקבות הפסוק בו החרב מקושרת לה' דווקא  - "רשע חרבך". בראשונה, החרב היא אופיו של עשו, היא שהובטחה לו בברכות של אביו ואִתה הוא מזוהה. מכאן, שהמאבק בו יהיה מאבק בין שני בעלי אופי שונה, יעקב התם מול חרב עשו הרשע, וזו סוג של דרך להביט ברוע של המציאות – ככזה שלא מתכוון להרע בדווקא אלא רק מממש את זהותו. 

וריאציה נוספת היא המבט על הרוע כשליחו של ה' – "מאותו הרשע שהוא חרבך, שבו אתה רודה את עולמך" – הרוע, על פי דרשה זו, כולו ייצוג של ממשלת ה', הוא מאבד את  ממשותו וזהותו והופך להיות כלי משחית בידיו של בורא עולם. המאבק בו, מכאן, יהיה בקריאה לה' שיציל מחרב זו, שהוא שולח אותה. 

המעגל מתהפך בדרשה האחרונה שדורשת את הקשר בין חרב עשו לה', כחרב של ה' – יום אחד הוא עתיד להחריבו. מכאן מגיע המדרש לביקורת, המעודנת בינתיים, על יעקב – חרבו של עשו לא מזוהה אתו והיא אף לא סמל לרוע הקוסמי. המדרש אומר ליעקב – אתה זה שיצרת במחשבתך את הרוע הזה – "לדרכו היה מהלך", עשו היה תמים ויעקב, שעל ראשו בוער כובע גנבת הברכות, הופך אותו לכזה הבא להרגו. 

קריאה זו משרשרת את המדרש לחלקו הבא:
וישלח יעקב מלאכים לפניו (לב, ד), רבי יהודה ברבי סימון פתח (משלי כה, כו): מעין נרפש ומקור משחת וגו', אמר רבי יהודה ברבי סימון כשם שאי אפשר למעין להרפס ולמקור להשחת, כך אי אפשר לצדיק למוט לפני רשע, וכמעין נרפש וכמקור משחת כך צדיק ממיט עצמו לפני רשע, אמר לו הקדוש ברוך הוא לדרכו היה מהלך והיית משלח אצלו ואומר לו: כה אמר עבדך יעקב. 

וישלח יעקב (לב, ד), רב הונא פתח (משלי כו, יז): מחזיק באזני כלב עבר מתעבר על ריב לא לו, שמואל בר נחמן אמר משל לארכי ליסטים שהיה ישן בפרשת דרכים עבר חד ושרי מעיר ליה, אמר ליה קום לך דבישא שכיח הכא, קם ושרי מקפח ביה, אמר ליה ניער בישא, אמר ליה דמיך הוה ועוררתניה, כך אמר לו הקדוש ברוך הוא, לדרכו היה מהלך ואתה משלח אצלו ואומר לו בהכנעה כה אמר עבדך יעקב. 

רבי יהודה ברבי סימון פתח (ירמיה יג, כא): מה תאמרי כי יפקד עליך ואת למדת אתם עליך אלפים לראש, אמר לו הקדוש ברוך הוא לדרכו היה מהלך ואתה משלח אצלו ואומר לו כה אמר עבדך יעקב. 

שוב, בשלוש תמונות, משרטט המדרש את הביקורת שלו על יעקב. הראשונה, מנקודת מבט דתית בה הצדיק עניו מדי, וכתוצר של ענווה זו הוא מנמיך עצמו לפני הרשע. הביטויים חריפים, הצדיק הבוחר להיות תחת הרשע מתואר כמעין שגורם לעצמו להוציא מים מרופשים! 

התמונה השנייה גרוטסקית במקצת ומעמידה את יעקב באור מבדר. המשל אותו מביא שמואל בר נחמן הוא של ראש השודדים האכזר שהיה ישן בצומת. עבר שם איש, העיר אותו והזהיר אותו כי מסוכן להסתובב במקומות שכאלו. פעולה זו בהחלט מעצבנת את ראש השודדים והוא מתחיל לתקוף את המעורר. הלה בהפתעתו, תמה על כך, שזה שהעיר הוא הוא התגלמות הרוע ושואל אותו – "התעורר הרוע?" – משיב לו השודד, 'ישנתי אך אתה הערת אותי'. במשל זה משלים המדרש את ההיפוך שהתחיל בו בדרשה הקודמת. בעוד בתחילת הדרשה הייתה מגמה לתקוף את הרוע עוד לפני שהוא מרים ראש, כאן, עצם המבט עליו, ההתייחסות אליו, ויתרה מזו, הפחד ממנו, היא זו שמעירה אותו ויוצרת את ממשותו. ההצעה להתמודדות עם הרוע לפי זה, הוא לא לתת לו כלל ממשות, לא לחפשו על פרשות דרכים,  וכך למעשה, למנוע אותו. 

ברוח זו מייעץ ר' נחמן, שעסק הרבה ביחס בין מציאות הרוע לכשעצמה לבין המקום בו נותנים בו האדם יוצר אותו, להתמודד עם מחשבות זרות שהן סוג מסוים של רוע פנימי יומיומי:
הַכְּלָל שֶׁאִי אֶפְשָׁר בְּשׁוּם אפֶן בָּעוֹלָם שֶׁיִּהְיוּ שְׁנֵי מַחֲשָׁבוֹת בְּיַחַד בְּפַעַם אֶחָד עַל כֵּן בְּקַל יְכוֹלִין לְגָרֵשׁ מַחֲשָׁבוֹת רָעוֹת רַק בְּשֵׁב וְאַל תַּעֲשֶׂה דְּהַיְנוּ שֶׁלּא לַחֲשׁב אוֹתוֹ הַמַּחֲשָׁבָה רַק לַחֲשׁב אֵיזֶה מַחֲשָׁבָה אַחֶרֶת בְּתוֹרָה אוֹ עֲבוֹדָה אוֹ אֲפִלּוּ מַשָּׂא וּמַתָּן כִּי אִי אֶפְשָׁר שֶׁיִּהְיוּ שְׁנֵי מַחֲשָׁבוֹת בְּיַחַד בְּשׁוּם אפֶן וּכְבָר מְבאָר בְּמָקוֹם אַחֵר. אֵין צְרִיכִין לַעֲשׂוֹת מִלְחָמָה וּלְנַעְנֵעַ ראשׁוֹ אָנֶה וָאָנָה כְּדֵי לְגָרֵשׁ הַמַּחֲשָׁבוֹת רָעוֹת כִּי אֵין זֶה מוֹעִיל כְּלָל אַדְּרַבָּא עַל יְדֵי זֶה מִתְגַּבְּרִים יוֹתֵר רַק לִבְלִי לְהַשְׁגִּיחַ עֲלֵיהֶם כְּלָל רַק לַעֲשׂוֹת אֶת שֶׁלּוֹ בַּמֶּה שֶּׁהוּא עוֹסֵק בְּתוֹרָה אוֹ תְּפִלָּה אוֹ מַשָּׂא וּמַתָּן וְלִבְלִי לְהִסְתַּכֵּל לַאֲחוֹרָיו כְּלָל וְעַל יְדֵי זֶה מִמֵּילָא תִּסְתַּלֵּק.
� בראשית רבה עה. 


� ייתכן שיש פה ביקורת סמויה על דוד שחטאו עם בת שבע מתואר גם כחטא של עושק במשל 'כבשת הרש'. 

